Folketing
2006-03-22

Det er mærkeligt, at man, når man bruger så mange penge, får så nogle dårlige resultater ud af det, men det må jo tale for sig selv. Det allersidste spørgsmål skal så bare være: Det vil så sige, at ministeren har afkræftet, at regeringen har tænkt sig at følge op på det familiepolitiske udspil, der er kommet fra Venstre, hvor man godt nok vil en masse godt, nemlig sænke forældrebetalingen for nogle, men hvor man også vil hæve den for andre. Her har jeg nu forstået, at ministeren har sagt, at det ikke er regeringens kommende politik, for det er ikke under overvejelse. Familie- og forbrugerministeren (Lars Barfoed): Jeg sagde faktisk før, at Venstres familiepolitiske oplæg er et spændende oplæg, som indgår i regeringens samlede overvejelser om, hvordan vi kan udvikle familiepolitikken og gøre den endnu bedre, og det er vist lige det modsatte af det, fru Karen Hækkerup netop konkluderede. Men vi har ingen aktuelle planer om at ændre betalingssystemerne for dagtilbuddene.